VENDIM
Nr. 10, datë 29.6.2020

MBI KËRKESËN E DEPOZITUAR NGA AGJENCIA DREJTUESE E SPORTELIT UNIK-SUADA, PËR PLOTËSIMIN E VENDIMIT NR. 9, DATË 11.5.2020, TË KËSHILLIT KOMBËTAR PËR TË DREJTAT E AUTORIT

Në zbatim të pikës 2, të nenit 138, të ligjit nr. 35, datë 31.3.2016, “Për të drejtat e autorit dhe të drejtat e tjera të lidhura me to”; vendimit të Këshillit të Ministrave nr. 35, datë 18.1.2017, “Për mënyrën e funksionimit, të organizimit dhe të shpërblimit të Këshillit Kombëtar për të Drejtën e Autorit”; vendimit të Këshilli Kombëtar për të Drejtën e Autorit nr. 2, datë 20.4.2017, “Për miratimin e rregullores së organizimit dhe të funksionimit të Këshilli Kombëtar për të Drejtën e Autorit (KKDA)”, vendimit të Këshilli Kombëtar për të Drejtën e Autorit nr. 9, datë 11.5.2020, “Për transferimin e funksionit të mbledhjes së tarifave për të gjitha kategoritë e mbajtësve të të drejtave të autorit dhe të drejtave të tjera të lidhura me to, në administrimin kolektiv dhe drejtimin e Sportelit Unik të Administrimit të së Drejtës së Autorit-SUADA” dhe në vijim të kërkesës së Agjencisë Drejtuese të Sportelit Unik-SUADA, për plotësim të vendimit të KKDA-së nr. 9, datë 11.5.2020, “Për transferimin e funksionit të mbledhjes së tarifave për të gjitha kategoritë e mbajtësve të të drejtave të autorit dhe të drejtave të tjera të lidhura me to, në administrimin kolektiv dhe drejtimin e Sportelit Unik të Administrimit të së Drejtës së Autorit-SUADA”, me emrin e drejtorit ekzekutiv, konstatojmë se:
Në analizë të statutit aktual, Qendra SUADA është një organizatë jofitimprurëse, e ngritur në zbatim të ligjit nr. 35/2016, “Për të drejtat e autorit dhe të drejta e tjera të lidhura me to”, udhëzimin nr. 663, datë 10.10.2017, “Për mënyrën e funksionimit dhe të organizimit të Sportelit Unik për Administrimin e së Drejtës së Autorit-SUADA, në administrimin kolektiv” dhe legjislacionit për organizatat jofitimprurëse, ligji nr. 8788, datë 7.5.2001, “Për organizatat jofitimprurëse”.
Në formën e tij aktuale, Statuti i SUADA-s ka themelues të saj ish-Agjencinë e Administrimit Kolektiv “AMP” dhe AAK-në “Albautor”. Referuar bazës ligjore në fuqi, Bordi i Drejtorëve të SUADA-s përbëhet nga AAK-të e licencuara dhe, aktualisht, janë: “Albautor”, FMAA dhe “AKDIE”. Sporteli Unik-SUADA është krijuar si një OJF, duke bazuar funksionimin dhe organizimin e saj në ligjin për të drejtat e autorit dhe aktet nënligjore në zbatim të tij.
Ligji i posaçëm ka përcaktuar qartë mënyrën e zgjidhjes së mosmarrëveshjeve, në zbatim të nenit 138. Gjithashtu, udhëzimi nr. 663, datë 10.10.2017, i ministrit të Kulturës, në kreun II “Statuti dhe detyrat”, përcakton se: “SUADA krijohet si organizatë jofitimprurëse, person juridik, në formën Qendër, e cila regjistrohet në gjykatë. Për miratimin e aktit të themelimit, statutit dhe rregullores së organizimit dhe të funksionimit të Sportelit Unik, për Administrimin e së Drejtës së Autorit-SUADA zbatohet ligji nr. 35/2016, për të drejtën e autorit, ky udhëzim dhe legjislacioni, për organizatat jofitimprurëse. Në rast të konfliktit/konkurrimit të dispozitave të këtij udhëzimi me aktet e tjera, zbatohet ligji për të drejtën e autorit dhe ky udhëzim”.
Vendimi i Gjykatës së Rrethit Gjyqësor Tiranë nr. 1224/5, datë 4.6.2020, sqaron qartë atributet dhe kompetencat vendimmarrëse të KKDA-së në kushtet kur pika 1, e nenit 138, nuk është arritur dhe mungon konsensusi i duhur me marrëveshje unanime mes agjencive të Bordit të Drejtimit të SUADA-s, për të zgjedhur agjencinë drejtuese dhe për të përcaktuar drejtorin ekzekutiv.
Vendimmarrja e Bordit të Drejtorëve, sipas ligjit që rregullon veprimtarinë e organizatave jofitimprurëse, ligjin nr. 8788/2001, nuk është e zbatueshme për sa kohë që udhëzimi nr. 663, datë 10.10.2017, i ministrit të Kulturës, e ka të përcaktuar prevalencën e dispozitave ligjore: “Në rast të konfliktit/konkurrimit të dispozitave të këtij udhëzimi me aktet e tjera, zbatohet ligji për të drejtën e autorit dhe ky udhëzim”.
Gjithashtu, ligji nr. 8788/2001, “Për organizatat jofitimprurëse’, i ndryshuar, në nenin 11, pika 4, përcakton se: “Për themelimin, organizimin dhe funksionimin e qendrës zbatohen dispozitat ligjore përkatëse të fondacionit, përveç kur parashikohet shprehimisht ndryshe në këtë ligj dhe dispozita të tjera ligjore”.
Në interpretim të dispozitave ligjore në fuqi, është ndjekur i njëjti precedent për vendimin nr. 8, datë 19.11.2018, “Për transferimin e funksionit të mbledhjes së tarifave për të gjitha kategoritë e mbajtësve të të drejtave të autorit dhe të drejtave të tjera të lidhura me to, në administrimin kolektiv, dhe drejtimin e Sportelit Unik të Administrimit të së Drejtës së Autorit-SUADA”, ku në mungesë të marrëveshjes mes agjencive për drejtimin e Sportelit Unik, KKDA-ja vendosi për agjencinë drejtuese dhe drejtorin ekzekutiv me një afat kohor të përcaktuar.
Duke qenë se e drejta e zgjedhjes së Agjencisë Drejtuese të SUADA-s i ka kaluar KKDA-së, kjo e fundit çmon se drejtori ekzekutiv i SUADA-s do të jetë drejtori ekzekutiv i Agjencisë, që është përzgjedhur të drejtojë SUADA-n nga KKDA-ja, sipas përcaktimeve të vendimit nr. 9, datë 11.5.2020, “Për transferimin e funksionit të mbledhjes së tarifave për të gjitha kategoritë e mbajtësve të të drejtave të autorit dhe të drejtave të tjera të lidhura me to, në administrimin kolektiv dhe drejtimin e Sportelit Unik të Administrimit të së Drejtës së Autorit-SUADA”.
Sa më sipër, në kushtet e nenit 138, pika 2, të ligjit, kreut II, të udhëzimit nr. 663, datë 10.10.2017, dhe në vijim të kërkesës së FMAA-së, Statutit të Sportelit Unik-SUADA, vendimit të Gjykatës së Rrethit Gjyqësor Tiranë nr. 1224/5, datë 4.6.2020, dhe precedentit për vendimmarrjen e KKDA-së, në zbatim të nenit 138, të ligjit nr. 35/2016 “Për të drejtat e autorit dhe të drejtat e tjera të lidhura me të”,

VENDOSI:

1. Plotësimin e pikës 1, të vendimit nr. 9, datë 11.5.2020, si më poshtë:
“Transferimin e funksionit të mbledhjes së tarifave për të gjitha kategoritë e mbajtësve të të drejtave të autorit dhe të drejtave të tjera të lidhura me to, në administrimin kolektiv, në bazë të nenit 138, të ligjit nr. 35/2016, Agjencisë së Administrimit Kolektiv FMAA, me drejtor ekzekutiv z. Saimir Kumbaro, nga data 11.5.2020 deri në datën 31.12.2021.
2. Ngarkohet Agjencia FMAA, që brenda 30 ditëve nga njoftimi/publikimi i këtij vendimi, të paraqesë pranë Gjykatës së Rrethit Gjyqësor Tiranë kërkesën për pasqyrimin e ndryshimeve në aktet e Qendrës SUADA.
3. Ky vendim hyn në fuqi menjëherë dhe publikohet në faqen zyrtare të Ministrisë së Kulturës, si dhe në Fletoren Zyrtare.
4. Kundër vendimit të Këshillit Kombëtar për të Drejtën e Autorit palët kanë të drejtë të ankohen në gjykatën kompetente, brenda afateve të parashikuara në Kodin e Procedurave Administrative. Afati i ankimit llogaritet nga data e njoftimit të këtij vendimi.
[bookmark: _GoBack]5. Ngarkohet Sekretariati Teknik i Këshillit Kombëtar për të Drejtën e Autorit, për njoftimin e këtij vendimi.

